open-index/open-wikipedia-markdown huggingface dataset:
קרל, הדוכס הגדול של באדן

**קרל, הדוכס הגדול של באדן** (בגרמנית: **Großherzog Karl. von Baden**; 8 ביולי 1786 – 8 בדצמבר 1818) היה הדוכס הגדול השני של באדן בין השנים 1811–1818.

## ביוגרפיה
קרל נולד ב-8 ביולי 1786 בקרלסרוהה, לקרל לודוויג, נסיך הכתר של באדן ולאמליה, נסיכת הסן-דרמשטדט, בתו של לודוויג התשיעי, רוזן הסן-דרמשטדט. בשנת 1801 יצאו קרל ואביו לביקור אצל אחיותיו ברוסיה ובשוודיה, ובחזרתם נהרג אביו כשנפל ממרכבתו.

בשל השפעתה הרבה של צרפת על באדן, נאלץ קרל בשנת 1806 להתחתן עם סטפני דה בוארנה, בתם של קלוד דה בוארנה וקלודין פרנסואז אדריאן גבריאל דה לזיי-מארנזי, בניגוד לדעתן של אמו ואחיותיו, שרצו שקרל יתחתן עם אוגוסטה, נסיכת בוואריה. בשנת 1807 פיקד קרל על כוחות הדוכסות הגדולה של באדן במלחמה לצד צרפת, והשתתף במצור על דנציג. בשנת 1808 חזר קרל לבאדן, ומונה לעוצר במקום סבו קרל פרידריך.

בשנת 1811 מת סבו קרל פרידריך, וקרל עלה לשלטון במקומו. קרל נלחם לצידה של צרפת עד לאחר קרב לייפציג, שאז עבר לצד מדינות הקואליציה השישית. ב-4 באוקטובר 1817 אישר קרל את זכות הירושה של צאצאי לואיזה קרולינה פון הוכברג, לאחר שראה שאין צאצאים אחרים של סבו שיירשו את השלטון, ואף דאג שאספת הנסיכים של באדן תאשר זאת ב-20 בנובמבר 1818, זמן קצר קודם מותו. אולם בקונגרס וינה טענו אוסטריה ובוואריה לזכותם על חלקים מבאדן, ובנוסף מקסימיליאן הראשון יוזף, מלך בוואריה היה נשוי לאחותו קרולינה מבאדן, ובשל כך טען לזכות ירושה על באדן. בשל כך הוחלט בשנת 1818 לוותר על מחוז ורטהיים לממלכת בוואריה, ובנוסף התחתן דודו למחצה לאופולד עם סופיה, נסיכת שוודיה, שהייתה נינה של סבו מאשתו הראשונה, על מנת לחזק את טענתו לכתר. ב-10 ביולי 1819 אישרו אוסטריה, צרפת, בריטניה, פרוסיה ורוסיה, את זכותו של לאופולד לרשת את השלטון בדוכסות הגדולה של באדן.

ב-8 בדצמבר 1818 מת קרל ללא בנים יורשים, ובמקומו עלה לשלטון דודו לודוויג הראשון.

## משפחתו
ב-8 באפריל 1806 התחתן קרל עם סטפני דה בוארנה, בתם של קלוד דה בוארנה וקלודין פרנסואז אדריאן גבריאל דה לזיי-מארנזי, ממנה נולדו לו חמישה ילדים:
* לואיזה אמליה, נסיכת באדן (1811–1854), התחתנה עם גוסטב, נסיך ואסה
* בן, נולד מת (1812)
* יוזפינה, נסיכת באדן (1813–1900), התחתנה עם קרל אנטון, נסיך הוהנצולרן
* אלכסנדר, נסיך הכתר של באדן (1816)
* מריה אמליה, נסיכת באדן (1817–1888), התחתנה עם ויליאם המילטון, דוכס המילטון האחד עשר

## אילן יוחסין

## קישורים חיצוניים

* 

קטגוריה:דוכסי באדן
קטגוריה:בית צרינגן
קטגוריה:קרלסרוהה: אישים
קטגוריה:גרמנים שנולדו ב-1786
קטגוריה:גרמנים שנפטרו ב-1818
ברקציה

[שמאל|ממוזער|250px|ברקציית משקע - שברי סלעי משקע זוויתיים שהתלכדו מסיירה דה לה ונטנה ב[ארגנטינה. מוזיאון לה פלאטה]]
[שמאל|ממוזער|250px|ברקציה געשית - שברי סלעי יסוד זוויתיים שהתלכדו, [הפארק הלאומי גרנד טיטון]]
[שמאל|ממוזער|250px|ברקציה מאזור [פורסמרק בשוודיה]]
**ברקציה** (מאיטלקית: **Breccia** - "חצץ רופף" - ההיגוי במקור : ברצ'ה) הוא סלע, המורכב משברי מינרלים או סלעים שהתלכדו ממסת אם בעלת גרגרים דקים. הברקציה יכולה להיווצר במספר תהליכים, ביניהם משקע, כתוצאה מפעולת הלוחות הטקטוניים, כתוצאה מתהליכים געשיים ואף כתוצר של מחזור הידרותרמי.

## סוגים
### משקע
ברקציית משקע הוא סוג של סלע קלאסטי המורכב משברים זוויתיים של סלעי משקע אחרים בגודל 2 מ"מ ומעלה. לעומתו, הקונגלומרט, המורכב משברי סלע בטווח גדלים זהה, מאופיין בשברים מעוגלים. ניתן ללמוד ממידת זוויתיות הגרגרים כי ברקציית משקע לא עברה מרחק רב מסלע המשקע המקורי, היות שהגרגרים לא עברו בלייה רבה (שהייתה גורמת להם להיות יותר חלקים).

### העתק
ברקציית העתק נוצרת משחיקה של שני בלוקים טקטוניים המחליקים זה לצד זה. הדבקת הגרגרים יכולה להתבצע הודות לשקיעת המינרלים לתוך מאגרי מי תהום.

### ברקציה פלוטונית
סלע המורכב משברים זוויתיים של סלעים פלוטוניים, כדוגמת פורפיר.

### ברקציה געשית
* "ברקצית כיסוי" (מאנגלית pillow breccia) - סוג של סלע פירוקלסטי הנוצר בהתפרצות געשית, בה הלבה מפוצצת שברי סלע במהלך ההתפרצות ומלכדת אותם לתוכה תוך זרימה.
* "ברקציה עצמית" (מאנגלית Autobrecciation) הוא תהליך שבו זרם הלבה מלכד לתוכו פיסות לבה שכמעט התמצקה משלב מוקדם יותר באותה ההתפרצות.

### חדירת גוף שמיימי
כאשר גוף שמיימי, כדוגמת שביט או אסטרואיד חודרים את האטמוספירה ופוגעים בפני כדור הארץ, שברי סלע המועפים עקב ההתנגשות עשויים להתלכד זה עם זה הודות לטמפרטורה הגבוהה, ותהליכים כימיים שונים.

### ברקציה הידרו-תרמית
באזורים בהם שכבת קרום כדור הארץ דקה במיוחד, תהליכים סייסמיים עשויים לגרום להיפערות בור מים רותחים לתוכו נופלים שברי סלעים. שברי הסלעים מתנגשים זה בזה בתוך המים הרותחים ובעזרת תהליכים כימיים שונים מתגבשים לברקציה.

## קישורים חיצוניים

* 

קטגוריה:פטרולוגיה
קטגוריה:סלעי משקע
קטגוריה:סלעי יסוד
קרל לודוויג, נסיך הכתר של באדן

**קרל לודוויג, נסיך הכתר של באדן** (בגרמנית: **Karl Ludwig von Baden**, ) היה נסיך הכתר של באדן, אולם נהרג בתאונת מרכבה קודם מיתת אביו, ועל כן ירש בנו קרל, הדוכס הגדול של באדן את השלטון.

## ביוגרפיה
קרל לודוויג נולד ב-14 בפברואר 1755 בקרלסרוהה, לקרל פרידריך, הדוכס הגדול של באדן וקרולינה לואיזה, רוזנת הסן-דרמשטאדט, בתם של לודוויג השמיני, רוזן הסן-דרמשטאדט ושרלוטה מהנאו-ליכטנברג. קרל לודוויג היה שמן וחולני, אולם נהג להשתתף בישיבות מועצת השרים של אביו. בשנת 1795 הוא קיבל דרגת גנרל בצבא הקיסרי, ולאחר חתונת בתו לואיזה עם אלכסנדר הראשון, קיסר רוסיה הוא קיבל דרגת גנרל אף בצבא האימפריה הרוסית.

בשנת 1801 נסע קרל לודוויג עם בנו קרל לביקור אצל בנותיו ברוסיה ובשוודיה, ובחזרתם נהרג קרל לודוויג ב-16 בדצמבר 1801 כשנפל ממרכבתו.

## משפחתו
בשנת 1774 התחתן קרל לודוויג עם בת דודתו אמליה, נסיכת הסן-דרמשטאדט, בתם של לודוויג התשיעי, רוזן הסן-דרמשטאדט וקרולינה, רוזנת פפאלץ צווייבריקן, ממנה נולדו לו 8 ילדים:
* אמליה, נסיכת באדן (1776–1823)
* קרולינה מבאדן (1776–1841), התחתנה עם מקסימיליאן הראשון יוזף, מלך בוואריה
* לואיזה מבאדן (1779–1826), התחתנה עם אלכסנדר הראשון, קיסר רוסיה
* פרדריקה מבאדן (1781–1826), התחתנה עם גוסטב הרביעי אדולף, מלך שוודיה
* מריה, נסיכת באדן (1782–1808), התחתנה עם פרידריך וילהלם, דוכס בראונשווייג-וולפנביטל
* קרל פרידריך, נסיך באדן (1784–1785)
* קרל, הדוכס הגדול של באדן (1786–1818)
* וילהלמינה, נסיכת באדן (1777–1848), התחתנה עם לודוויג השני, הדוכס הגדול של הסן

## אילן יוחסין

## קישורים חיצוניים

* 

קטגוריה:נסיכים גרמנים
קטגוריה:בית צרינגן
קטגוריה:יורשי עצר שלא זכו למלוך
קטגוריה:קרלסרוהה: אישים
קטגוריה:ילידי 1755
קטגוריה:גרמנים שנפטרו ב-1801
מתייה אקרה

**מתייה ואנגה אקרה** (בצרפתית: **Mathieu Vangah Ekra**; 1917 אביג'אן, חוף השנהב – 22 בפברואר 2015 בונואה), היה פוליטיקאי מרפובליקת חוף השנהב, ממחברי ההמנון (האביג'אנז), ממנסחי החוקה של הרפובליקה, ומחבר ספרים.

## ביוגרפיה
כבר בצעירותו עסק אקרה בפוליטיקה, והיה מידידיו האישיים של פליקס הופואה בואני, שלימים נבחר לנשיאה הראשון של הרפובליקה. הוא נישא לאחותו של פיליפ גרגואר יאסה, מי שלימים היה נשיא האספה המכוננת של המדינה החדשה, והפרלמנט של חוף השנהב. לאחר שנפרדו נישא בשנית לבתה של פאסיונס גרוניצקי.

בשנת 1960, חבר ליואכים בוני ופייר מארי קוטי, אשר יחדיו כתבו את מילותיו של האביג'אנז - המנונה של חוף השנהב.

בשנת 1970 התמנה אקרה לתפקיד שר התיירות של חוף השנהב. ב־1980 החליט הנשיא בואני על הקמת משרד ממשלתי חדש, לביצוע רפורמות בחברות הממשלתיות, ואקרה הוצב בראשו. בין השנים 2000–2011 כיהן אקרה כנציב תלונות הציבור של רפובליקת חוף השנהב. בשנת 2011 פרש אקרה לגמלאות, והנשיא אלאסן ואטארה, מינה אותו כנציב תלונות הציבור לשם כבוד עד, אחרית ימיו.

מתייה אקרה שירת בממשלת חוף השנהב 29 שנים. הוא נכנס אליה בשנת 1961 ועזב אותה בשנת 1991 עם הפסקה בין 1963–1964 במהלכו הוא התמנה שגריר ממלכת מרוקו.

פירוט תפקידיו בממשלה: שר השירות הציבורי (1961-1963), שר ההסברה (1965-1970), שר המדינה ללא תיק (1970–1971), שר המדינה לתיירות (1971-1974) שר המדינה לרפורמה בארגונים בבעלות המדינה (1977–1981), שר המדינה הממונה על פיתוח טכנולוגיות מידע (1981–1990) ). המתווך הגדול של הרפובליקה (1996–2000), נשיא הוועדה המייעצת חוקתית חוקתית הממונה על ניסוח החוקה של הרפובליקה השנייה (2000), המתווך של הרפובליקה (2000–2011), מגשר כבוד משנת 2011.

אקרה נפטר ב-22 בפברואר 2015, בגיל 98 בביתו שבבונואה, בדרום מזרח המדינה.

## ספריו
* **הסולם האינסופי** (1977) (בצרפתית: *L'échelle sans fin)*
* **המבוכה של יאו** (1987) (בצרפתית: *L'embarras de Yao)*
* **אביג'אנז - לשפוך אור על ההמנון לאומי** (2000) (בצרפתית: *Lumière sur l'Abidjanaise : l'hymne national)*

## הערות שוליים

קטגוריה:פוליטיקאים איבוארים
קטגוריה:ילידי 1917
קטגוריה:איבוארים שנפטרו ב-2015
קרל פרידריך, הדוכס הגדול של באדן

**קרל פרידריך, הדוכס הגדול של באדן** (בגרמנית: **Großherzog Karl Friedrich. von Baden**; 22 בנובמבר 1728 – 10 ביוני 1811) היה מרקיז באדן-דורלאך, ולאחר מכן ירש את מרקיזות באדן-באדן, ואיחד אותם למרקיזות באדן. בשנת 1803 קיבל תואר של נסיך בוחר, ובשנת 1806 קיבל תואר של דוכס גדול. כיהן כמונרך מאז היותו בן עשר ועד למותו בגיל 82, אחת מתקופות השלטון הארוכות ביותר בהיסטוריה.

## ביוגרפיה
קרל פרידריך נולד ב-22 בנובמבר 1728 בקרלסרוהה, לפרידריך, נסיך הכתר של באדן-דורלאך ולאמליה, נסיכת נסאו-דיאץ, בתו של יאן וילם פריסו, נסיך אורנז'. בשנת 1732 מת אביו פרידריך, נסיך הכתר של באדן-דורלאך, ובשנת 1738 מת סבו קרל השלישי וילהלם, מרקיז באדן-דורלאך, וקרל פרידריך עלה במקומו לשלטון. בשנת 1746 תפס קרל פרידריך את השלטון, והחל בטיפוח האוניברסיטאות, בתי המשפט, הבירוקרטיה, הכלכלה, התרבות, והפיתוח העירוני. בשנת 1767 ביטל קרל פרידריך את העינויים במדינה, ובשנת 1783 שחרר את הצמיתים.

בשנת 1771 מת אוגוסט גאורג, מרקיז באדן-באדן ללא ילדים, וקרל פרידריך ירש אותו, ואיחד את שתי המרקיזויות למרקיזות באדן. בשנת 1792 הצטרף קרל פרידריך למדינות הקואליציה הראשונה במלחמתם נגד צרפת המהפכנית, וכתוצאה מכך איבד בשנת 1796 את שטחיה בגדה השמאלית של הריין.

בשנת 1803 סופחו למרקיזות שטחי הבישופות של קונסטנץ, ושטחים מנסיכות הבוחר מפפאלץ, וקרל פרידריך קיבל מעמד של נסיכות הבוחר. בשנת 1805 הצטרף קרל פרידריך לנפוליאון במלחמותיו כנגד מדינות הקואליציה השלישית, וכהוקרה על כך שודרגה הנסיכות בחוזה פרסבורג למעמד של דוכסות גדולה, וסופחו אליה עוד שטחים שהשתייכו לבית הבסבורג. בשנת 1806 הצטרפה הדוכסות לקונפדרציה של הריין, ובשנת 1809 קיבלה הדוכסות בשלום וינה שטחים שהשתייכו לממלכת וירטמברג.

ב-10 ביוני 1811 מת קרל פרידריך, ובמקומו עלה לשלטון נכדו קרל.

## משפחתו
ב-28 בינואר 1751 התחתן קרל פרידריך עם קרולינה לואיזה, רוזנת הסן-דרמשטדט, בתם של לודוויג השמיני, רוזן הסן-דרמשטדט ושרלוטה מהנאו-ליכטנברג, ממנה נולדו לו חמישה ילדים:
* קרל לודוויג, נסיך הכתר של באדן (1755–1801)
* פרידריך, נסיך באדן (1756–1817)
* לודוויג הראשון, הדוכס הגדול של באדן (1763–1830)
* בן, נולד מת (1764)
* לואיזה אוגוסטה, נסיכת באדן (1767)

ב-24 בנובמבר 1787 התחתן קרל פרידריך עם לואיזה קרולינה פון הוכברג, בתם של לודוויג היינריך, ברון גייר פון גיירסברג ומקסימיליאנה כריסטינה פון שפונק. בעת נישואיו התחייב קרל פרידריך שנישואין אלה לא יחשבו כנישואים מורגנטיים ושבניו מאשתו השנייה יוכלו אף הם לרשת את הכתר. התחייבות זו אושררה בידי נכדו קרל ובידי אספת הנסיכים של באדן ב-1818. ממנה נולדו לו חמישה ילדים:
* לאופולד, הדוכס הגדול של באדן (1790–1852)
* וילהלם, נסיך באדן (1792–1859)
* פרידריך אלכסנדר, נסיך באדן (1793)
* אמליה, נסיכת באדן (1795–1869), התחתנה עם קרל אויגן השני, נסיך פירסטנברג
* מקסימיליאן, נסיך באדן (1796–1882)

## אילן יוחסין

## קישורים חיצוניים

* 
* 
* 

קטגוריה:מרקיזי באדן
קטגוריה:דוכסי באדן
קטגוריה:בית צרינגן
קטגוריה:קרלסרוהה: אישים
קטגוריה:גרמנים שנולדו ב-1728
קטגוריה:גרמנים שנפטרו ב-1811
סטיקי טופי פודינג

**סטיקי טופי פודינג** (באנגלית: **Sticky Toffee Pudding**) הוא קינוח מהמטבח הבריטי המורכב מעוגת ספוג לחה מאוד שבלילתה מכילה תמרים קצוצים, ומרוטב טופי, שמוגשים עם רפרפת או גלידה בטעם וניל. המנה נחשבת כיום לקינוח בריטי קלאסי.

## קישורים חיצוניים

* 
* 
* The contentious origins of England's famous pudding - מאתר ה-BBC

קטגוריה:המטבח הבריטי
קטגוריה:המטבח הבריטי: קינוחים
קטגוריה:קינוחים
טאנו בונין

**סאייטאנו בארטולומה בונין ואסקאס** (בספרדית: **Cayetano Bartolomé Bonnín Vásquez**; נולד ב-30 ביוני 1990 ידוע כ**טאנו**) הוא כדורגלן דומיניקני המשחק בעמדת הבלם בבארלטה.

## קריירת מועדונים
טאנו התחיל את הקריירה שלו במחלקת הנוער של מאיורקה בה שיחק 11 שנים. לאחר תקופה קצרה בקבוצת המילואים הושאל לריאל חאאן.

בקיץ  טאנו חתם בריאל מדריד והצטרף לקבוצה השלישית של המועדון. בהמשך הוא שיחק גם בקבוצת המילואים של ולנסיה.

בפברואר , טאנו רשם הרחקה מהקו בבעיטת מספרים במהלך משחק הליגה נגד הוספיטאלט. ב-3 בספטמבר 2013 חתם בנוחה, אך חודש לאחר מכן הצטרף לויאריאל ג'.

ב-8 ביולי 2015 חתם באוסאסונה מהליגה הספרדית השנייה. הוא ערך את הופעת הבכורה שלו עבור המועדון ב-30 באוגוסט בניצחון 0-1 נגד מיראנדס. טאנו היה שותף להעפלה של הקבוצה לליגה הראשונה בתום העונה. ב-10 בספטמבר 2016 טאנו רשם את הופעת הבכורה שלו בליגה הספרדית בהפסד 5-2 נגד ריאל מדריד בו גם הורחק.

באוגוסט  חתם בליידה מהליגה השלישית.

ב-11 ביוני 2019 בונין חתם באלמריה מהליגה השנייה, אך ב-9 בספטמבר 2019 שוחרר מהקבוצה וחתם בראפיד בוקרשט מהליגה הרומנית השנייה.

ב-8 בספטמבר 2020, בונין חזר לספרד וחתם בהרקולס.

בקיץ  בונין חתם בוויבוננזה.

## קריירה בינלאומית
אימו של טאנו נולדה ברפובליקה הדומיניקנית ולכן לטאנו הייתה אופציה לייצג את הרפובליקה הדומיניקנית. ב-24 במרץ 2013 הוא ערך את הופעת הבכורה שלו בנבחרת הרפובליקה הדומיניקנית בניצחון 1-3 נגד .

## קישורים חיצוניים

## הערות שוליים

קטגוריה:כדורגלנים ספרדים
קטגוריה:הרפובליקה הדומיניקנית: כדורגלנים
קטגוריה:בלמי כדורגל ספרדים
קטגוריה:הרפובליקה הדומיניקנית: בלמי כדורגל
קטגוריה:פלמה דה מיורקה: כדורגלנים
קטגוריה:כדורגלני אוססונה
קטגוריה:כדורגלני ליידה
קטגוריה:כדורגלני אלמריה
קטגוריה:כדורגלני ראפיד בוקרשט
קטגוריה:כדורגלני הרקולס אליקנטה
קטגוריה:ספורטאים זרים ברומניה
קטגוריה:ספורטאים ספרדים באיטליה
קטגוריה:אישים מהרפובליקה הדומיניקנית שנולדו ב-1990
קטגוריה:ספרדים שנולדו ב-1990
Engie (יישומון)

**Engie** היא חברת הזנק ישראלית אשר הוקמה בשנת 2014 ומציעה שירות זיהוי תקלות ברכב ומידע בזמן אמת על הנסיעה דרך יישומון חינמי לטלפונים ניידים חכמים. היישומון הושק לאנדרואיד בדצמבר 2014 ול-iOS בדצמבר 2016.

החל מיום 20 באפריל 2020, בעקבות משבר הקורונה, החברה נסגרה ושירותיה, לרבות היישומון, אינם זמינים .

## אופן השימוש
Engie מציעה למשתמש גישה למידע על רכבו באמצעות רכיב OBD 1.5 המתחבר למחשב הרכב ויישומון ייעודי לטלפון החכם אשר מנתח את הנתונים המתקבלים מהרכיב, ומציג אותם למשתמש בצורה מופשטת. רכיב ה-OBD (On-Board Diagnostic) מתחבר לשקע הדיאגנוסטיקה של הרכב, ובאמצעות תקשורת בלוטות' שולח מידע ליישומון אשר מאפשר שני שירותים עיקריים:
* ניטור נתוני נסיעה בזמן אמת, בין השאר, צריכת דלק, חום מנוע ומתח המצבר
* איתור תקלות ברכב
במקרה שאותרה תקלה, למשתמש ישנה אפשרות לקבל הצעות מחיר ממוסכים הקרובים אליו.

## היסטוריה
Engie הוקמה בשנת 2014 על ידי שלושה שותפים; ירדן גרוס (מנכ"ל), אלון הנדלמן (סמנכ"ל מוצר ופיתוח) וגל אהרון (סמנכ"לית שיווק). השלושה נפגשו במסגרת תוכנית Zell ליזמות במרכז הבינתחומי הרצליה, המאפשרת לסטונדטים מצטיינים להקים מיזמים אמיתיים בליווי מנטורים ויזמים מהתעשייה. במסגרת זו, השלושה הכירו את המשקיע המרכזי בחברה, אורי לוין, מייסד ושותף ב־Waze, המשמש גם כיו"ר החברה.

## ערך מוסף
המטרה של Engie היא להנגיש את תחום תקלות הרכב לציבור הנהגים ולהוות פתרון לחוסר ההבנה וחוסר הבקיאות במה שקשור לרכבם, בכך להפחית את רמת התסכול שהרבה פעמים נלווה לחוויית הביקור במוסך.
מנגד, המוסכים חוסכים בזמן וכסף כיוון שהיישומון מבטל את הצורך בקיום בדיקה נוספת במוסך ומראה להם מראש באיזה תקלה צריך לטפל. בנוסף, הם מרוויחים לקוחות חדשים ש־Engie מפנה לעסק שלהם.

## העתיד
נכון לתחילת 2017, Engie משרתת כ-100,000 משתמשים ישראלים ומשתפת פעולה עם כ-200 מוסכים. החברה הצליחה לגייס 3.5 מיליון דולר בסבב ההשקעה הראשון שלה. שירותים נוספים שהחברה מתכננת להציע למשתמשים בהמשך כוללים התרעות לפני טיפולים שנתיים מתקרבים וכן הצגת הטיפולים השוטפים הצפויים לרכב, כולל מחיר ממוצע לחלפים.
החל מיום 20 באפריל 2020, בעקבות משבר הקורונה, החברה נסגרה ושירותיה, לרבות היישומון, אינם זמינים.

## מודל כלכלי
משתמשי היישומון משלמים רק על הרכיב הייחודי. Engie החלה לגבות רווחים דרך העמלות שהיא מקבלת על הפניית משתמשים למוסך. פן נוסף שבו יש ל־Engie פוטנציאל עסקי ענק הוא במגרש חוכמת ההמון והביג-דאטה שכן היא מייצרת מאגר נתונים רחב לגבי הרכבים השונים (ולא לגבי המשתמשים) הנשמר בשרתי החברה.

## פרסים והוקרה
ביוני 2015 זכה היישומון בתחרות Israel Mobile Summit בתואר "יישומון השנה".

## קישורים חיצוניים
* 

## הערות שוליים

קטגוריה:מיקור המונים
קטגוריה:יישומונים בתחום התחבורה
קטגוריה:חברות תוכנה ישראליות
קטגוריה:ישראל: חברות שהוקמו ב-2014
עונת 1995 בגביע ליברטדורס

**עונת 1995 ב[[גביע ליברטדורס]]** הייתה העונה ה-36 של התחרות הדרום-אמריקאית לקבוצות כדורגל והיא אורגנה על ידי CONMEBOL. המשחק הראשון התקיים ב-8 בפברואר 1995 ותחרות הסתיימה ב-30 באוגוסט 1995. בתחרות השתתפו 21 קבוצות מכל מדינות חברי הארגון.

התחרות הסתיימה בניצחון של גרמיו בפעם השנייה בתולדות המועדון. 

## מתכונת התחרות
בתחרות השתתפו 21 קבוצות. מנצחת של העונה הקודמת קיבלה זכות להשתתף בתחרות ישירות בשלב השני. בשלב הראשון הקבוצות חולקו ל-5 בתים, שלוש קבוצות בכל בית עלו לשלב השני. החל משלב השני הקבוצות שיחקו בשיטת נוקאאוט. 

במידה ומספר קבוצות בבית זכו באותו מספר נקודות ההכרעה הייתה על ידי חוק שער חוץ, במידה וזה לא איפשר הכרעה הקבוצות ביצעו סדרת בעיטות עונשין. 

בכל השלבים נערכו משחק בית ומשחק חוץ. על הניצחון הוענקו שתי נקודות.

## השלבים המתקדמים

### סדרת הגמר

## קישורים חיצוניים

* פרטים על התחרות
* נתונים מאתר worldfootball
* נתונים מאתר transfermarkt

קטגוריה:תחרויות כדורגל ב-1995
קטגוריה:עונות בגביע ליברטדורס
קרולינה לואיזה, רוזנת הסן-דרמשטאדט

**קרולינה לואיזה, רוזנת הסן-דרמשטאדט** (בגרמנית: **Caroline Louise von Hessen-Darmstadt**; 11 ביולי 1723 – 8 באפריל 1783), הייתה אשתו של קרל פרידריך, הדוכס הגדול של באדן.

## ביוגרפיה
קרולינה לואיזה נולדה ב-11 ביולי 1723 בדרמשטאדט שהשתייכה לרוזנות הסן-דרמשטאדט, ללודוויג השמיני, רוזן הסן-דרמשטאדט, ולשארלוטה מהנאו-ליכטנברג, בתם של יוהאן ריינהרד השלישי, רוזן הנאו-ליכטנברג ודורותיאה פרדריקה מברנדנבורג-אנסבך.

ב-28 בינואר 1751 התחתנה קרולינה לואיזה עם קרל פרידריך, מרקיז באדן-דורלאך, ממנו היו לה 5 ילדים. קרולינה לואיזה שדיברה 5 שפות, הפכה את קרלסרוהה למרכז תרבותי. היא הייתה מתכתבת עם וולטר באופן קבוע, ויוהאן גוטפריד הרדר, יוהאן קספר לווטר, יוהאן וולפגנג פון גתה, פרידריך גוטליב קלופשטוק, כריסטוף ויליבלד גלוק וכריסטוף מרטין וילנד היו מאורחיה הקבועים. קרולינה לואיזה הייתה חברה בתזמורת החצר של מרקיזות באדן, וחברת האקדמיה הדנית לאמנויות. בנוסף אספה קרולינה לואיזה צמחים שונים, ובנוסף ניהלה בתי חרושת לנרות ולסבון.

בשנת 1779 התדרדר מצב בריאותה, וב-8 באפריל 1783 מתה קרולינה לואיזה בפריז.

## משפחתו
ב-28 בינואר 1751 התחתנה קרולינה לואיזה עם קרל פרידריך, הדוכס הגדול של באדן. לזוג נולדו 5 ילדים:
* קרל לודוויג, נסיך הכתר של באדן (1755–1801)
* פרידריך, נסיך באדן (1756–1817)
* לודוויג הראשון, הדוכס הגדול של באדן (1763–1830)
* בן מת (1764)
* לואיזה אוגוסטה, נסיכת באדן (1767)

## אילן יוחסין

## קישורים חיצוניים

* 

קטגוריה:נסיכות גרמניות
קטגוריה:בית הסן
קטגוריה:ילידות 1723
קטגוריה:נפטרות ב-1783
יחסי ערב הסעודית – קניה

**יחסי ערב הסעודית–קניה** הם היחסים הביליטרליים שבין ערב הסעודית לבין קניה.

## היסטוריה
היחסים בין שתי המדינות טובים מאוד. בשנים 1979 ובשנת 1983 ביקר נשיא קניה דניאל אראפ מוי בערב הסעודית. הנשיא מוואי קיבאקי ביקר בערב הסעודית בשנת 2012. 

קניה ייצאה לערב הסעודית בשנת 2016 כ-480 טונות של תה לערב הסעודית, ועל מכירות אלה מתבסס הקשר הכלכלי בין שתי המדינות. סעודיה מממנת דרך הקרן הסעודית לפיתוח פרויקטים במקומות רבים בקניה, כמו ניירובי, גאריסה ומומבסה.

## נציגויות

* ערב הסעודית מחזיקה בשגרירות בניירובי.
* קניה מחזיקה בשגרירות בריאד.

## ראו גם
* יחסי ישראל–ערב הסעודית
* יחסי ישראל–קניה

## קישורים חיצוניים
* 
* 

## הערות שוליים

2016 12
820-829 לפנה"ס

**שימו לב: ערך זה מכיל אירועים מן השנים 829 - 820 לפנה"ס**

## אירועים ומגמות
* 828/7 לפנה"ס - צ'ואן משושלת ג'ואו מתמנה למלך בסין לאחר שני עשורים שבהן שימש כיורש העצר.
* 825 לפנה"ס - מלך מצרים תאקלוט השני נפטר, כתוצאה בניו, אושורקון השלישי ושושנק השלישי, נלחמים על הכתר.
* 825 לפנה"ס - מלך אתונה אריפרון נפטר לאחר שהיה בשלטון במשך כ-20 שנה. הוא מוחלף על ידי בנו תספיוס.
* 823 לפנה"ס - מלך אשור שלמנאסר השלישי נפטר והוחלף על ידי בנו שמשי-אדד החמישי.
* 823 לפנה"ס - פאיגמאליון תופס את המלוכה בצור.

## אנשים משמעותיים
* יהוא, מלך ישראל (מלך בשנים 814 - 842 לפנה"ס).
* יואש, מלך יהודה (מלך בשנים 797 - 836 לפנה"ס).
* שלמנאסר השלישי, מלך אשור (מלך בשנים 824 - 858 לפנה"ס).

## קישורים חיצוניים

*
קטגוריה:המאה ה-9 לפנה"ס לפי שנים
חורבת זוויתן

**חורבת זוויתן** הוא השם שניתן לאתר עתיקות ללא שם במרכז רמת הגולן, בו נתגלו שרידי בית כנסת מתקופת התלמוד.

האתר ממוקם בסמוך למפגש נחל זוויתן עם נחל משושים, על שלוחה צרה, תלולה ומבודדת. בחורבה אותרו שרידי מבנה ציבורי, שרוב אבניו נותרו בסביבתו.

על פי מאפייני המבנה שבאתר, הכולל פתח מעוטר באבני גזית מרשימות ובאומנות אחוזות, המאפיין בתי כנסת מתקופת התלמוד באזור מרכז הגולן, זיהה החוקר צבי אורי מעוז את המקום כבית כנסת.

בסמוך לאתר, ולאורך נחל זוויתן, אותרו בתי כנסת נוספים מתקופת התלמוד, בין היתר בחורבת זמימרה, בחורבת עסליה ובחורבת קצביה.

## לקריאה נוספת
* דפנה וערן מאיר, **בתי כנסת קדומים ברמת הגולן**, הוצאת יד יצחק בן-צבי, ירושלים תשע"ג, עמ' 146.

קטגוריה:רמת הגולן: אתרים ארכאולוגיים
קטגוריה:רמת הגולן: בתי כנסת
קטגוריה:בתי כנסת עתיקים
ניקיטה קורזון

**ניקיטה קורזון** (בבלארוסית: **Мікіта Карзун**; נולד ב-6 במרץ 1995) הוא כדורגלן בלארוסי המשחק בעמדת הקשר בקבוצת שחטיור סליהורסק מליגת העל הבלארוסית ובנבחרת בלארוס.

## קריירת מועדונים
### דינמו מינסק
קורזון נולד במינסק שבבלארוס וגדל במחלקת הנוער של דינמו מינסק מליגת העל הבלארוסית. ב-17 בנובמבר 2012 ערך קורזון את הופעת הבכורה שלו במועדון, כשנכנס כמחליף בדקה ה-90 בניצחון 2-0 על טורפדו זודינו במסגרת המחזור ה-32 בעונת , בה סיימה דינמו מינסק במקום השלישי. בשלוש העונות הבאות ערך קורזון 46 הופעות ליגה נוספות. ב-23 באוקטובר 2014 ערך קורזון את הופעת הבכורה שלו במסגרת אירופאית, כשנכנס כמחליף בדקה ה-80 בתיקו 0-0 נגד גנגאן במסגרת המחזור השלישי בשלב הבתים לעונת .

### דינמו קייב
ב-1 בפברואר 2016 חתם קורזון על חוזה לחמש עונות בדינמו קייב מליגת העל האוקראינית. ב-14 במאי ערך קורזון את הופעת הבכורה שלו במועדון, כששיחק 90 דקות בניצחון 4-1 על מטאליסט חרקוב במסגרת המחזור ה-26 בליגה. זו הייתה הופעתו היחידה בעונת , בה זכתה דינמו קייב באליפות אוקראינה.

ב-16 ביולי 2016 שיחק קורזון 90 דקות בניצחון על שחטאר דונצק בדו-קרב בעיטות עונשין במשחק הסופר קאפ האוקראיני. ב-13 בספטמבר ערך קורזון את הופעת הבכורה שלו בליגת האלופות, כשנכנס כמחליף בדקה ה-81 בהפסד 2-1 לנאפולי במסגרת המחזור הראשון בשלב הבתים לעונת 2016/2017. דינמו קייב סיימה אחרונה בשלב הבתים, בבית שכלל את נאפולי, את בנפיקה ליסבון ואת בשיקטש. קורזון ערך ארבע הופעות בשלב הבתים.

### החזרה לדינמו מינסק
ב-24 ביולי 2018 הושאל לדינמו מינסק.

## קריירה בינלאומית
ב-27 במאי 2016 ערך קורזון את הופעת הבכורה שלו בנבחרת בלארוס, כששיחק 90 דקות בהפסד 3-0 לנבחרת צפון אירלנד במשחק ידידות.

## תארים
;דינמו קייב

* אליפות אוקראינה (1): 2015/2016
* הסופר קאפ האוקראיני (1): 2016

## קישורים חיצוניים

קטגוריה:כדורגלנים בלארוסים
קטגוריה:קשרי כדורגל בלארוסים
קטגוריה:מינסק: כדורגלנים
קטגוריה:כדורגלני דינמו מינסק
קטגוריה:כדורגלני דינמו קייב
קטגוריה:כדורגלני אל-פתח
קטגוריה:כדורגלני וילפרנקואנסה
קטגוריה:כדורגלני שחטיור סליהורסק
קטגוריה:כדורגלני נבחרת בלארוס
קטגוריה:בלארוסים שנולדו ב-1995
ג'ון הול (פיזיקאי)

**ג'ון לואיס הול** (בשם מלא אנגלית: **John Lewis Hall**; נולד ב-21 באוגוסט 1934) הוא פיזיקאי אמריקאי, חתן פרס נובל לפיזיקה לשנת 2005.

הול נולד בדנוור, קולורדו שבארצות הברית. הוא מחזיק בשלושה תארים מטעם אוניברסיטת קרנגי מלון: את התואר הראשון שלו קיבל בשנת 1956, ב-1958 קיבל תואר שני ובשנת 1961 תואר דוקטור. הוא סיים את השתלמות הפוסט-דוקטורט שלו במכון הלאומי לתקנים וטכנולוגיה, שם נשאר מ-1962 עד לפרישתו בשנת 2004. ב-1967 החל להרצות באוניברסיטת קולורדו.

בשנת 2005 זכה הול בפרס נובל לפיזיקה, יחד עם רוי גלאובר ותאודור הנש, על תרומתם לפיתוח ספקטרוסקופיה מדויקת מבוססת לייזר, כולל טכניקת מסרק התדירויות האופטי.

## קישורים חיצוניים

* 

* 

קטגוריה:בוגרי אוניברסיטת גלאזגו
קטגוריה:זוכי פרס נובל לפיזיקה
קטגוריה:זוכי פרס נובל אמריקאים
קטגוריה:פיזיקאים אמריקאים
קטגוריה:חברי האקדמיה הלאומית למדעים של ארצות הברית
קטגוריה:בעלי תואר דוקטור מאוניברסיטת קרנגי מלון
קטגוריה:אמריקאים שנולדו ב-1934
אמליה, נסיכת הסן-דרמשטאדט

**אמליה, נסיכת הסן-דרמשטאדט** (בגרמנית: **Amalie von Hessen-Darmstadt**; 20 ביוני 1754 – 21 ביוני 1832), הייתה נסיכה גרמנית, ואשתו של קרל לודוויג, נסיך הכתר של באדן.

## ביוגרפיה
אמליה נולדה ב-20 ביוני 1754 בברלין שהשתייכה לממלכת פרוסיה, ללודוויג התשיעי, רוזן הסן-דרמשטאדט, ולקרולינה, רוזנת פפאלץ-צווייבריקן, בתם של כריסטיאן השלישי, רוזן פפאלץ-צווייבריקן וקרולינה, רוזנת נסאו-זארבריקן.

אחת מאחיותיה, פרדריקה לואיזה, הייתה נשואה לפרידריך וילהלם השני, מלך פרוסיה. כשקיסרית רוסיה יקתרינה השנייה חיפשה בשנת 1773 כלה מתאימה לבנה פאבל, יורש העצר בן ה-19, היא התייעצה עם ידידה פרידריך השני, מלך פרוסיה, שהציע את אחת משלוש בנותיו הלא נשואות של לודוויג התשיעי. הקיסרית, שלא ידעה איזו מבין שלוש הנסיכות לבחור לבנה, הזמינה את אמליה יחד עם אחיותיה לואיזה ווילהלמינה יחד עם אימן, קרולינה, לביקור בחצר המלוכה הרוסית.

הנסיכות נסעו דרך ברלין לנמל, בו ארבע ספינות רוסיות שנשלחו על ידי הקיסרית לקחו אותן לרוסיה. מפקד הצי הקטן היה חברו הטוב ביותר של הנסיך פאבל, הרוזן אנדריי רזומובסקי, שנשבה בקסמיה של אחותה וילהלמינה מיד. יומיים לאחר הגעתן לסנקט פטרבורג בחר הנסיך הגדול פאבל באחותה וילהלמינה ככלתו.

ב-15 ביולי 1774 התחתנה אמליה עם קרל לודוויג, נסיך הכתר של באדן, בנו של קרל פרידריך, מרקיז באדן. בשנת 1801 מת בעלה כשנפל מכרכרתו, לאחר שביקר את בנותיו ברוסיה ובשוודיה. בביקוריה ברוסיה ובשוודיה ניסתה אמליה להביא את חתניה אלכסנדר הראשון, קיסר רוסיה וגוסטב הרביעי אדולף, מלך שוודיה בברית, ובשנת 1806 התרעמה מאוד על נפוליאון, שכפה על בנה קרל להתחתן עם סטפני דה בוהארנה.

לאחר שחתנה גוסטב הרביעי אדולף, מלך שוודיה הודח מתפקידו, קיבלה אמליה את בתה ומשפחתה בביתה. אמליה ניסתה להשפיע על השניים לא להתגרש, אולם לאחר שנפלה ההחלטה, עזרה לבתה להגיע לעצמאות כלכלית, ולקחה משמורת על נכדיה. במהלך קונגרס וינה ניצלה אמליה את השפעתה על חתנה אלכסנדר הראשון, קיסר רוסיה, והביאה לכך שהדוכסות הגדולה של באדן שמרה על מעמדה, ולא איבדה שום טריטוריה.

ב-21 ביוני 1832 מתה אמליה בברוכזאל, והיא בת 78 שנים.

## משפחתה
ב-15 ביולי 1774 התחתנה אמליה עם קרל לודוויג, נסיך הכתר של באדן, ממנו נולדו לה 8 ילדים:
* אמליה (1776–1823)
* קרולינה מבאדן (1776–1841), התחתנה עם מקסימיליאן הראשון יוזף, מלך בוואריה
* לואיזה מבאדן (1779–1826), התחתנה עם אלכסנדר הראשון, קיסר רוסיה
* פרדריקה מבאדן (1781–1826), התחתנה עם גוסטב הרביעי אדולף, מלך שוודיה
* מריה, נסיכת באדן (1782–1808), התחתנה עם פרידריך וילהלם, דוכס בראונשווייג
* קרל פרידריך (1784–1785)
* קרל, הדוכס הגדול של באדן (1786–1818)
* וילהלמינה, נסיכת באדן (1788-1836), התחתנה עם לודוויג השני, הדוכס הגדול של הסן

## אילן יוחסין

## קישורים חיצוניים

* 

קטגוריה:בית הסן
קטגוריה:נסיכות הסן-דרמשטאדט
קטגוריה:ילידות 1754
קטגוריה:נפטרות ב-1832
אוגוסטה וילהלמינה, נסיכת הסן-דרמשטאדט

**אוגוסטה וילהלמינה, נסיכת הסן-דרמשטאדט** (בגרמנית: **Augusta Wilhelmine, von Hessen-Darmstadt**; 14 באפריל 1765 – 30 במרץ 1796), הייתה נסיכה גרמנית, ואשתו הראשונה של מקסימיליאן הראשון יוזף, מלך בוואריה.

## ביוגרפיה
אוגוסטה וילהלמינה נולדה ב-14 באפריל 1765 בדרמשטאדט שהשתייכה לרוזנות הסן-דרמשטאדט, לגאורג וילהלם, רוזן הסן-דרמשטאדט, ומריה לואיזה אלברטינה, רוזנת ליינינגן-דאכסבורג-פאלקנבורג-היידסהיים, בתו של כריסטיאן קרל ריינהרד, רוזן ליינינגן-דאכסבורג-פאלקנבורג-היידסהיים.

ב-30 בספטמבר 1785 התחתנה אוגוסטה וילהלמינה עם מקסימיליאן יוזף, רוזן פפאלץ-צווייבריקן, שהיה קצין בצבא הצרפתי והוצב בשטרסבורג. אוגוסטה וילהלמינה אף נפגשה עם מארי אנטואנט, מלכת צרפת, ולאחר מכן התכתבה עמה ממושכות. בשנת 1789 התקומם הרגימנט בפיקודו של בעלה מקסימיליאן יוזף, והזוג ברח לבית הוריה בדרמשטאדט. לאחר מכן התגוררו בני הזוג במנהיים עד לשנת 1794, שאז נאלצו לברוח מביתם כאשר הופגז על ידי הארטילריה הצרפתית.

באפריל 1795 מת גיסה קרל השני אוגוסט, דוכס פפאלץ-צווייבריקן, ובעלה עלה לשלטון במקומו, אולם תוך זמן קצר נכבשה הדוכסות על ידי הצרפתים. ב-30 במרץ 1796 מתה אוגוסטה וילהלמינה ברוהרבאך, כתוצאה מדלקת ריאות, ונקברה באחוזת הוריה בדרמשטאדט.

## משפחתה
ב-30 בספטמבר 1785 התחתנה אוגוסטה וילהלמינה עם מקסימיליאן הראשון יוזף, מלך בוואריה, ממנו נולדו לה 5 ילדים:
* לודוויג (1786–1868).
* אוגוסטה אמליה לודוויקה (1788–1851).
* אמליה מריה אוגוסטה (1790–1794).
* קרולינה אוגוסטה (1792–1873).
* קרל תאודור מקסימיליאן (1795–1875).

## אילן יוחסין

## קישורים חיצוניים

* 

קטגוריה:ילידות 1765
קטגוריה:בית הסן
קטגוריה:נסיכות הסן-דרמשטאדט
קטגוריה:נפטרות ב-1796
משוגעים מאהבה

**משוגעים מאהבה** (באנגלית: **Mozart and the Whale**) הוא דרמה-קומית רומנטית משנת 2005, 
בכיכובם של ג'וש הארטנט וראדה מיטשל, ובבימויו של פטר נס המגולל את סיפור אהבתם של שני אנשים עם תסמונת אספרגר. התסריט נכתב על ידי רונאלד בס, שכתב גם את התסריט לסרט איש הגשם.

## עלילה
דונלד הוא נהג מונית מדוכדך עם אהבה לציפורים וכישרון במספרים. הוא בעל תסמונת אספרגר, אוטיזם בתפקוד גבוה - המקשה עליו להתמודד עם שינויים ולכן הוא אוהב שגרה. הוא מפעיל ומנהל קבוצת תמיכה לאנשים על הספקטרום האוטיסטי, עם תפקוד נוירולוגי נמוך משלו. חייו משתנים כאשר איזבל היפהפייה, המתוסבכת והאימפולסיבית מצטרפת לקבוצת התמיכה שהוא מנהל. הסרט הוא סיפור בדיוני, שעושה שימוש בדמויות המבוססות במידה מסוימת על מערכת היחסים האמיתית של ג'רי ניופורט, אקטיביסט למען אנשים על הקשת האוטיסטית, ומרי מיינל, רעייתו.

## שחקנים
* ג'וש הארטנט – דונלד מורטון 
* שאריף שאווקת – משחק את דונלד בצעירותו
* ראדה מיטשל – איזבל סורנסון
* מרסדי סמית – משחקת את איזבל בצעירותה
* ראסטי שווימר – גרייס
* אריקה לירסן – ברונווין
* גארי קול – וואלס
* אלן אוונגליסטה – סקיטס
* נייט מוני -רוג'ר 
* שילה קלי – ג'ניס
* ג'ון קרול לינץ' – גרגורי

## קישורים חיצוניים
* 

## הערות שוליים

קטגוריה:סרטי 2005
קטגוריה:סרטים באנגלית
קטגוריה:סרטי דרמה אמריקאיים
קטגוריה:אוטיזם בקולנוע
אדלייד, נסיכת סקסוניה-מיינינגן

**אדלייד ארנה קרולינה מריה אליזבתה, נסיכת סקסוניה-מיינינגן** (; 16 באוגוסט 1891 - 25 באפריל 1971) הייתה נסיכת סקסוניה-מיינינגן, ואשתו של אדלברט, נסיך פרוסיה.

## ביוגרפיה
אדלייד נולדה ב-16 באוגוסט 1891 בעיר קאסל שבקיסרות הגרמנית. אביה היה פרידריך יוהאן, נסיך סקסוניה-מיינינגן, בנו של גאורג השני, דוכס סקסוניה-מיינינגן ואחיו של ברנהרד השלישי, דוכס סקסוניה-מיינינגן. אמה הייתה אדלייד, רוזנת ליפה-ביסטרפלד בתו של ארנסט השני, רוזן ליפה-ביסטרפלד ואחותו של לאופולד הרביעי, נסיך ליפה (השליט האחרון של נסיכות ליפה). ב-3 באוגוסט 1914 זמן קצר לאחר פרוץ מלחמת העולם הראשונה, היא נישאה לאדלברט, נסיך פרוסיה, בנו השלישי של וילהלם השני, קיסר גרמניה. חרף העובדה שהיו אלו בעיקר נישואים פוליטיים שנועדו לסיים את הקרע בין בית הוהנצולרן לבית סקסוניה-מיינינגן, אשר ראשיתו עוד בימי מלחמת שבעת השבועות. עם זאת, בני הזוג הסתדרו מצוין והביאו לעולם שלושה ילדים.

במהלך המלחמה, אדלברט שרת כקצין בצבא הקיסרות הגרמנית, ולתקופה מסוימת רווחו שמועות שקריות שנהרג. אוגוסטה ויקטוריה, קיסרית גרמניה ומלכת פרוסיה העבירה את ארגוני הצדקה שלה אל אדלייד. אדלייד מצידה הפעילה החל מ-1918 בית הבראה על חוף הים. בעקבות המהפכה הגרמנית ביקש אדלברט מקלט ביאכטה שלו, אשר הייתה מוחזקת בידי צוות נאמן. אדלייד וילדיה ניסו לעקוב אחריו ולפגוש אותו בנמל קיל, אולם עוכבו בידי שלטונות המהפכה ושהו בבוואריה. הם התאחדו כעבור זמן, והותר להם להישאר בגרמניה. עם זאת, אדלברט שקע בדיכאון עמוק ויצא לגלות מרצון בשווייץ. אדלייד וילדיה נשארו בגרמניה, ומדי פעם ביקרו אותו.

אדלברט נפטר ב-22 בספטמבר 1948 בכפר לה טור דה פליז בקנטון וו בשווייץ. אדלייד נפטרה באותו המקום ב-25 באפריל 1971 בגיל 79.

## משפחתה
ב-3 באוגוסט 1914 התחתנה אדלייד עם אדלברט, נסיך פרוסיה, והיא ילדה לו שלושה ילדים:
* בת מתה (1915)
* ויקטוריה מריאנה, נסיכת פרוסיה (1917–1981)
* וילהלם ויקטור, נסיך פרוסיה (1919–1989)

## אילן יוחסין

## קישורים חיצוניים

קטגוריה:ילידות 1891
קטגוריה:נסיכות גרמניות
קטגוריה:נפטרות ב-1971
קרולינה מבאדן

**קרולינה מבאדן** (גרמנית **Karoline von Baden**, 13 ביולי 1776 - 13 בנובמבר 1841) הייתה אשתו של מקסימיליאן הראשון יוזף, מלך בוואריה.

## ביוגרפיה
קרולינה נולדה ב-13 ביולי 1776 בקרלסרוהה, לקרל לודוויג, נסיך הכתר של באדן ולאמליה, נסיכת הסן-דרמשטדט, בתו של לודוויג התשיעי, רוזן הסן-דרמשטדט. בתחילה היה מדובר שקרולינה תתחתן עם לואי אנטואן, דוכס אנייה מבית בורבון, אולם עקב המהפכה הצרפתית נסוגה משפחתה מההצעה.

ב-9 במרץ 1797 התחתנה קרולינה עם מקסימיליאן יוזף, דוכס פפאלץ-צווייבריקן, והורשתה לשמור על הדת הפרוטסטנטית. בשנת 1799 מונה בעלה לנסיך הבוחר מבוואריה, ובשנת 1806 הועלה על ידי נפוליאון למעמד של מלך.

בשנת 1825 מת בעלה מקסימיליאן הראשון יוזף, מלך בוואריה, וב-13 בנובמבר 1841 מתה קרולינה במינכן. מכיוון שהייתה פרוטסטנטית, נערך טקס הלווייתה באופן מצומצם. אנשי הדת הקתולים היו לבושים בבגדים רגילים, ואילו לאנשי הדת הפרוטסטנטים לא ניתן להיכנס לכנסייה במהלך הטקס.

## משפחתה
ב-9 במרץ 1797 התחתנה קרולינה עם מקסימיליאן הראשון יוזף, מלך בוואריה, ממנה נולדו לו 8 ילדים:
* בן (נולד מת 1799).
* מקסימיליאן יוזף קרל פרידריך (1800–1803).
* אליזבת לודוויקה (1801–1873).
* אמליה אוגוסטה (1801–1877).
* סופיה פרדריקה דורותיאה (1805–1872).
* מריה אנה (1805–1877).
* לודוויקה וילהלמינה (1808–1892).
* מקסימיליאנה (1810–1821).

## אילן יוחסין

## קישורים חיצוניים

* 

קטגוריה:נסיכות גרמניות
קטגוריה:בית צרינגן
קטגוריה:ילידות 1776
קטגוריה:גרמנים שנולדו ב-1776
קטגוריה:נפטרות ב-1841
קטגוריה:גרמנים שנפטרו ב-1841
אוכוס

**אוכוס** היה נסיך פרסי, בנו של דריווש השלישי. 

המידע עליו מועט מאוד. למעשה הוא נזכר בשמו רק פעם אחת, בידי קורטיוס רופוס. על פי ההערכות הוא נולד בסביבות שנת 327 לפנה"ס. אביו היה דריווש השלישי מלך האימפריה הפרסית, ואמו הייתה סטטירה הראשונה. היו לו שתי אחיות: ברסינה ודריפטיס. בשנת 333 לפנה"ס, כאשר היה בן שש, נפלו הוא, אחיותיו, אמו וסבתו סיסיגמביס בשבי אלכסנדר הגדול מלך מוקדון. אלכסנדר גילה יחס אדיב מאוד כלפי השבויים, והגיע בעצמו לבקר באוהלם. קורטיוס ודיודורוס מספרים שאלכסנדר הוקסם מאוכוס, נישק וחיבק אותו, והבטיח להעניק לו חינוך כאילו היה בנו. אלכסנדר התרשם מאוד מכך שהילד הקטן אינו מגלה פחד מפניו, והעיר שבגיל צעיר ילד זה מגלה אומץ רב יותר מאשר אביו שברח משדה הקרב.

מכאן ואילך לא ידוע מאומה על גורלו. מיעוט אזכוריו במקורות מעיד על כך שהוא מת בילדותו. מכיוון שהוא כבר הגיע לגיל שבו ילדים שרדו מחלות ילדות, נראה שחרף הבטחותיו, אלכסנדר הורה להוציא את הילד להורג. אלכסנדר ניסה אותה תקופה לבסס את טענתו לכתר הפרסי, ולא יכול היה לעשות זאת כאשר לדריווש ישנו בן זכר יורש עצר.

## הערות שוליים

קטגוריה:הממלכה האחמנית
הלל בן אליקים

רבינו **הלל בן אליקים** – מחכמי הראשונים ידוע בפירושיו על מדרשי הלכה.

## חייו
מעט פרטים ידועים על חייו של רבינו הלל והם לקוחים אך ורק ממה שכתב בפירושו. ידוע שחי במאה ה-11, במקביל לתקופתם של בעלי התוספות. הוא מזכיר את שם עירו "סלווידי". יש ששיערו שמדובר בעיר סיליברי הסמוכה לאיסטנבול, ויש שסברו שזה שיבוש של העיר סלוניקי ויש דעות נוספות. ברור שהוא חי באזור יוון או סמוך לו. במקומות רבים הוא מסביר מילים קשות על פי הלשון היוונית.

## ספריו

חיבר פירוש על חלק ממדרשי ההלכה. פירושו כנראה הופץ בהרבה כתבי יד, והוא מצוטט רבות על ידי פרשנים ראשונים ואחרונים. חיבורים נוספים שכתב ונזכרים בפירושיו לא הגיעו לידינו.

פירושו נזכר בתוספות, וכן על ידי הר"ש משאנץ, הראבי"ה, הרי"ד, המרדכי ואחרים. כן מוזכר על ידי האחרונים בהם החיד"א ואחרים.

## מהדורות דפוס

ספריו יצאו בדפוס במהדורות שנערכו על ידי הרב שכנא קולידצקי. לראשונה יצא פירושו לספרי בשנת תש"ח, במהדורה שהתבססה על כתב יד מספרית ששון. פירושו לספרא בשנת תשכ"א. בשנת תשמ"ג הוציא הרב קולידצקי מהדורה חדשה של פירוש רבינו הלל לספרי המבוססת על כתבי יד נוספים.

## לקריאה נוספת
מנחם כהנא, פירוש רבינו הלל לספרי, קריית ספר, סג,א (תשן), עמ' 271–280

## קישורים חיצוניים
* 
* 
* 
* 
* 

קטגוריה:רבנים: ראשונים
קטגוריה:רבנים יוונים
קטגוריה:פרשני הספרי
קטגוריה:פרשני ספרות חז"ל
קטגוריה:יהודים במאה ה-11
עונת 1998 בגביע ליברטדורס

**עונת 1998 ב[[גביע ליברטדורס]]** הייתה העונה ה-39 של התחרות הדרום-אמריקאית לקבוצות כדורגל והיא אורגנה על ידי CONMEBOL. המשחק הראשון התקיים ב-25 בפברואר 1998 ותחרות הסתיימה ב-26 באוגוסט 1998. בתחרות השתתפו 23 קבוצות מכל מדינות חברי הארגון ובנוסף לראשונה התווספה מקסיקו

התחרות הסתיימה בניצחון של ואסקו דה גאמה בפעם הראשונה בתולדות המועדון.

## מתכונת התחרות
בתחרות השתתפו 23 קבוצות. מנצחת של העונה הקודמת קיבלה זכות להשתתף בתחרות ישירות בשלב השני. בשלב מוקדם נפגשו נציגי מקסיקו וונצואלה. בהתאם לתוצאות המשחקים, רק קבוצות ממקסיקו התקדמו לשלבים הבאים. בשלב הראשון הקבוצות חולקו ל-5 בתים, שלוש קבוצות בכל בית עלו לשלב השני. החל משלב השני הקבוצות שיחקו בשיטת נוקאאוט.

אם מספר קבוצות בבית זכו באותו מספר נקודות ההכרעה הייתה על ידי חוק שער חוץ, במידה וזה לא איפשר הכרעה הקבוצות ביצעו סדרת בעיטות עונשין.

בכל השלבים נערכו משחק בית ומשחק חוץ. על הניצחון הוענקו שתי נקודות.

## השלבים המתקדמים

### סדרת הגמר

## קישורים חיצוניים

* פרטים על התחרות
* נתונים מאתר worldfootball
* נתונים מאתר transfermarkt

קטגוריה:תחרויות כדורגל ב-1998
קטגוריה:עונות בגביע ליברטדורס
וילהלמינה, נסיכת באדן

**וילהלמינה, נסיכת באדן** (גרמנית **Wilhelmine von Baden**, 21 בספטמבר 1788 - 27 בינואר 1836) הייתה אשתו של לודוויג השני, הדוכס הגדול של הסן.

## ביוגרפיה
וילהלמינה נולדה ב-21 בספטמבר 1788 בקרלסרוהה, לקרל לודוויג, נסיך הכתר של באדן ולאמליה, נסיכת הסן-דרמשטדט, בתו של לודוויג התשיעי, רוזן הסן-דרמשטדט. בתחילה היה מדובר שווילהלמינה תתחתן עם לואי אנטואן, דוכס אנייה מבית בורבון, אולם עקב המהפכה הצרפתית נסוגה משפחתה מההצעה.

ב-19 ביוני 1804 התחתנה וילהלמינה עם בן דודה לודוויג, נסיך הכתר של הסן, אך הנישואים לא היו מוצלחים, ולאחר הולדת שלושת ילדיה הגדולים הם נפרדו. בשנת 1820 התיישבה וילהלמינה בטירת הייליגנברג, שם נפגשה בברון **אוגוסט לודוויג פון סנארקלן דה גראנסי**. וילהלמינה קיימה רומן עם הברון, וארבעת ילדיה הצעירים היו ממנו, אולם בעלה לודוויג השני הכיר בהם כילדיו, כדי להימנע מסקנדל.

בשנת 1830 מת חמיה לודוויג הראשון, הדוכס הגדול של הסן, ובעלה עלה לשלטון במקומו כלודוויג השני, הדוכס הגדול של הסן, וב-27 בינואר 1836 מתה וילהלמינה ברוזנהה.

## משפחתה
ב-19 ביוני 1804 התחתנה וילהלמינה עם בן דודה לודוויג השני, הדוכס הגדול של הסן, ממנו נולדה לו 7 ילדים:
* לודוויג (1806–1877).
* בן נולד מת (1807).
* קרל וילהלם לודוויג (1809–1877).
* אמליה אליזבת לואיזה קרולינה פרדריקה וילהלמינה (1821–1826).
* בת נולדה מתה (1822).
* אלכסנדר לודוויג גיאורג פרידריך אמיל (1823–1888). 
* מקסימיליאנה וילהלמינה מריה (1824–1880).

## אילן יוחסין

## קישורים חיצוניים

* 

קטגוריה:נסיכות באדן
קטגוריה:בית צרינגן
קטגוריה:ילידות 1788
קטגוריה:נפטרות ב-1836
אנדרטה לזכר חיילים פולנים וגרמנים מתנגדי פשיזם

שמאל|ממוזער|זוג העמודים התאומים מסמלים את המאבק המשותף של פולנים וגרמנים נגד הפשיזם
שמאל|ממוזער|זרי זיכרון שהונחו לרגלי האנדרטה ב-8 במאי 2006

**האנדרטה לזכר חיילים פולנים וגרמנים מתנגדי הפשיזם** (בפולנית: Pomnik żołnierza polskiego i niemieckiego antyfaszysty) היא אנדרטת מלחמה שהוקמה על ידי הרפובליקה הדמוקרטית הגרמנית (גרמניה הקומוניסטית) בפארק העם ברובע פרידריכסהיין בשנת 1972 בתקופה בה גרמניה חולקה בין מזרח ומערב. כיום זו האנדרטה המרכזית בגרמניה לזכר החיילים הפולנים שנפלו במלחמת העולם השנייה, ואחת החשובות לציון ההתנגדות הגרמנית לנאציזם.

## הקמת האנדרטה
האנדרטה הוקמה בתקופה בה שופרו היחסים בין מזרח גרמניה ופולין לציון שיתוף פעולה בין צבא העם הקומוניסטי הפולני ובין גרמניה הקומוניסטית במאבק נגד הפשיזם. האנדרטה הבנויה מאבן גרניט מאזור שלזיה גרניט תוכנה על ידי הפסלים הפולנים צופיה ולסקה ותדאוש וודזיאן והפסלים הגרמנים אנרד ויטיג וגונתר מרקל. האנדרטה משתלבת בסביבה הטבעית של הפארק, מיקומה בגרם מדרגות אבן למרגלות גבעה. האובייקט הבולט באנדרטה הוא תורן מורכב מזוג עמודי אבן מקבילים בגובה 15 מטרים, אשר מאוחדים בחלקם העליון על ידי דגל ברונזה הנראה כמתנופף ברוח. משני צידי החלק התחתון של התורן מופיעים סמל פולין: העיט הלבן שכתר לראשו, וסמל גרמניה המזרחית: פטיש וחוגה המוקפים בצמד אלומות חיטה. מאחוריו ניצב קיר אבן ארוך עליו נחצבה שורת המוטו של תדיאוש קושצ'ושקו, "עבור החופש שלכם ושלנו". הציטוט מופיע הן בפולנית (*Za waszą i naszą wolność*), ומתחתיה בגרמנית (*Für eure und unsere Freiheit*). בצד החומה ישנו תבליט המציג חייל פולני, חייל הצבא האדום ולוחם מחתרת גרמני. מתחת לעמודים ישנן לוחיות זיכרון ומידע בפולנית, גרמנית ורוסית, לצידן מניחים זרי פרחים בטקסים אשר נערכים במקום.

## לאחר איחוד גרמניה
בשנת 1995 לאחר איחוד גרמניה, הורחבו מושאי ההנצחה של האנדרטה. בנוסף לחיילים הקומוניסטים מפולין וגרמניה, הוחלט כי ההנצחה תוקדש לכלל החיילים הפולנים ולאזרחים פולנים שנפלו כקורבנות הנאצים, וכמו גם ללוחמי מחתרת גרמנים. למרות השינוי, הסמלים הקומוניסטיים הושארו ורק השלטים עם ההסבר החדש עודכנו.

בשנים האחרונות היו מספר אירועי ונדליזם באנדרטה וריסוסי גרפיטי. בשנת 2004, חברה גרמנית הסכימה לתת חסות לשימור האנדרטה. בשנת 2005, האנדרטה הושחתה על ידי סיסמאות נאו-נאציות.

האנדרטה משמשת לעיתים קרובות עבור סקייטבורדינג.

## קישורים חיצוניים

* Berlin.de article on Volkspark Friedrichshain and the monument
* Short article describing the monument (in German)
* News article in Polish describing 2006 wreathlaying ceremony
ממוזער|האנדרטה בשנת 1972
[ממוזער|תבליט החייל הפולני, חייל [הצבא האדום ולוחם המחתרת הגרמני]]

קטגוריה:ברלין: אנדרטאות
קטגוריה:פולין במלחמת העולם השנייה: אנדרטאות
קטגוריה:אנדרטאות לחיילי רוסיה וברית המועצות
קטגוריה:פולין: תרבות
קטגוריה:גרמניה: אנדרטאות
עונת 1999 בגביע ליברטדורס

**עונת 1999 ב[[גביע ליברטדורס]]** הייתה העונה ה-40 של התחרות הדרום-אמריקאית לקבוצות כדורגל והיא אורגנה על ידי CONMEBOL. המשחק הראשון התקיים ב-21 בפברואר 1999 ותחרות הסתיימה ב-16 ביוני 1999. בתחרות השתתפו 23 קבוצות מכל מדינות חברי הארגון ומקסיקו.

התחרות הסתיימה בניצחון של פלמיירס בפעם הראשונה בתולדות המועדון.

## מתכונת התחרות
בתחרות השתתפו 23 קבוצות. מנצחת של העונה הקודמת קיבלה זכות להשתתף בתחרות ישירות בשלב השני. בשלב הבתים השתתפו שני נציגים מכל המדינות למעט ונצואלה ומקסיקו שהיו מיוצגים על ידי נציג בודד. בשלב הראשון הקבוצות חולקו ל-5 בתים, שלוש קבוצות בכל בית עלו לשלב השני. החל מהשלב השני הקבוצות שיחקו בשיטת נוקאאוט.

במידה ומספר קבוצות בבית זכו באותו מספר נקודות להכרעה הקבוצות ביצעו סדרת בעיטות עונשין.

בכל השלבים נערכו משחק בית ומשחק חוץ. על הניצחון הוענקו שתי נקודות.

## השלבים המתקדמים

### סדרת הגמר

### מלך השערים
מספר רב של כדורגלנים הבקיעו 6 שערים וזכו במשותף בתואר מלך השערים:
* ויקטור בונייה  דפורטיבו קאלי
* פרננדו באיאנו  קורינתיאנס
* גאוצ'יניו  סרו פורטניו
* רוברת מורן  אסטודיאנטס מרידה
* רובן סוסה  נסיונל
* מרטין ספאטה  דפורטיבו קאלי

## קישורים חיצוניים

* פרטים על התחרות
* נתונים מאתר worldfootball
* נתונים מאתר transfermarkt

קטגוריה:תחרויות כדורגל ב-1999
קטגוריה:עונות בגביע ליברטדורס
קטגוריה:1999 באמריקה הדרומית
יוזף, דוכס סקסוניה-אלטנבורג

**יוזף, דוכס סקסוניה-אלטנבורג** (; 27 באוגוסט 1789 – 25 בנובמבר 1868) היה דוכס סקסוניה-אלטנבורג בין השנים 1834–1848.

## ביוגרפיה
יוזף נולד ב-27 באוגוסט 1789 בהילדבורגהאוזן שהשתייכה לדוכסות סקסוניה-הילדבורגהאוזן, לפרידריך, דוכס סקסוניה-הילדבורגהאוזן, ולשרלוטה גאורגינה, דוכסית מקלנבורג-שטרליץ, בתו של קרל השני, הדוכס הגדול של מקלנבורג-שטרליץ. בשנת 1814 לחם יוזף יחד עם אחיו גאורג יחד עם כוחות הקואליציה האנטי-צרפתית השישית נגד צרפת, ולאחר מכן שירת בצבא הסקסוני, והגיע לדרגת גנרל מיור.

בשינויים שחלו במדינות תורינגיה לאחר מותו של פרידריך הרביעי, דוכס סקסוניה-גותה-אלטנבורג ללא יורשים, קיבל אביו פרידריך, דוכס סקסוניה-הילבורגהאוזן את אזור אלטנבורג, והפך לדוכס סקסוניה-אלטנבורג. בשנת 1834 מת אביו פרידריך, דוכס סקסוניה-אלטנבורג, ויוזף עלה לשלטון במקומו. שלטונו של יוזף היה מאוד שמרני, ומשום כך נאלץ להתפטר במהלך מהפכות אביב העמים, ואחיו גאורג, דוכס סקסוניה-אלטנבורג עלה לשלטון במקומו.

ב-25 בנובמבר 1868 מת יוזף באלטנבורג, והוא בן 79 שנים.

## משפחתו
ב-24 באפריל 1817 התחתן יוזף עם אמליה, דוכסית וירטמברג, בתם של לודוויג, דוכס וירטמברג והנרייטה, נסיכת נסאו-ויילבורג. לבני הזוג היו 6 ילדים:
* מריה מסקסוניה-אלטנבורג (1818–1907), התחתנה עם גאורג החמישי, מלך הנובר
* פאולינה (1819–1825)
* תרזה (1823–1915)
* אליזבת, נסיכת סקסוניה-אלטנבורג (1826–1896), התחתנה עם פטר השני, הדוכס הגדול של אולדנבורג
* אלכסנדרה, נסיכת סקסוניה-אלטנבורג (1830–1911), התחתנה עם קונסטנטין ניקולאייביץ', הנסיך הגדול של רוסיה
* לואיזה (1832–1833)

## אילן יוחסין

## קישורים חיצוניים

* 

קטגוריה:דוכסי סקסוניה-אלטנבורג
קטגוריה:גרמנים שנולדו ב-1789
קטגוריה:גרמנים שנפטרו ב-1868
להב שני

**להב שני** (נולד ב-7 בינואר 1989) הוא מנצח ופסנתרן ישראלי המשמש מנהלה המוזיקלי של התזמורת הפילהרמונית הישראלית, ושל התזמורת הפילהרמונית של רוטרדם שבהולנד החל מעונת 2018–2019. בשנת 2026 יתמנה למנצח הראשי של הפילהרמונית של מינכן, לאחר שבאותה שנה יסיים את תפקידו ברוטרדם.

## ביוגרפיה
להב שני התחיל ללמוד נגינה בפסנתר אצל חנה שלגי בקונסרבטוריון גבעתיים. הוא למד בתיכון "תלמה ילין" והמשיך את לימודיו בבית הספר למוזיקה ע"ש בוכמן-מהטה באוניברסיטת תל אביב, כתלמידו של פרופסור אריה ורדי. למד ניצוח אצל פרופסור כריסטיאן אוולד, בבית הספר הגבוה למוזיקה ע"ש הנס אייזלר בברלין. הוא בוגר יחידת הנגנים הצעירים של המרכז למוזיקה ירושלים במשכנות שאננים.

בנוסף לפסנתר שני מנגן גם בקונטרבס. מורו היה טדי קלינג, נגן ראשי בתזמורת הפילהרמונית הישראלית. הוא זכה במלגת לימודים בקונטרבס מטעם קרן התרבות אמריקה-ישראל, וניגן בין השאר עם התזמורת הפילהרמונית הישראלית תחת שרביטם של זובין מהטה, דניאל בארנבוים וגוסטאבו דודאמל. השתתף בכיתות אמן עם הפסנתרנים אנדראש שיף, ג'ון אוקונור, אלכסנדר תוראדזה וקלוד פרנק.

בשנת 2000, בהיותו בן 11, השתתף בעונה הרביעית של תחרות הכישרונות הצעירים "בראבו", ששודרה בערוץ הילדים.

את שירותו בצה"ל עשה כמוזיקאי מצטיין.

הופיע לראשונה כמנצח בברלין בסוף שנת 2011 באולם הקונצרטהאוס, בהתראה של שעות ספורות. בשנת 2012 ניצח על תזמורת הקונצרטהאוס של ברלין. בשנת 2013 הופיע לראשונה בסין כפסנתרן – עם קונצ'רטו לפסנתר מס' 3 של רחמנינוב, וכמנצח – עם הסימפוניה הראשונה של מאהלר. הופיע עם כמה מן התזמורות בישראל, בהן התזמורת הפילהרמונית הישראלית תחת שרביטו של זובין מהטה. בשנת 2010 הזמין אותו מהטה להצטרף לסיור של התזמורת הפילהרמונית הישראלית במזרח הרחוק כפסנתרן סולן וכעוזר מנצח. מהטה, אף, עודד את שני לעזוב את ישראל לאירופה כדי להתקדם ולהתפתח מבחינה מוזיקלית. 

בינואר 2018 הודיעה התזמורת הפילהרמונית הישראלית כי להב שני צפוי להחליף את מהטה עם פרישתו. שנתיים לאחר מכן, החל משנת 2020, משמש שני כמנצח הראשי ומנהלה המוזיקלי של התזמורת.

שימש מנצח אורח ראשי של התזמורת הסימפונית של וינה בעונת הקונצרטים 2017–2018

## חיים אישיים
להב שני הוא בן למנצח מיכאל שני. כיום הוא מתגורר בברלין עם רעייתו, נגנית הקלרינט מירי סעדון. בשנת 2024 נולדה לשניים בת. 

## פרסים ואותות הוקרה
*מלגות מטעם קרן התרבות אמריקה-ישראל משנת 2000 ותמיכה של קרן רונן ועמותת צפונות תרבות.
*תחרות ע"ש מרדכי תורג'מן (2001),
*תחרות ע"ש פאול בן-חיים (2004)
*פרס מיוחד בתחרות ואנדום הבינלאומית (2006).

## קישורים חיצוניים

* להב שני באתר התזמורת הפילהרמונית הישראלית
* 
* 
* רותי קרן, מאחורי הקלעים - מאחורי המנצח - עם להב שני, שיחה עם להב שני, "מאחורי הקלעים", כאן, 27.7.2018
* אורנה לנגר, להב שני בן ה-24, שינצח על הפילהרמונית: "לא מתרגש ולא פוחד" באתר מגפון, 11 ביולי 2013
* 
* 
* 
* 
* 
* 
* 

## הערות שוליים

קטגוריה:מנצחים ישראלים
קטגוריה:פסנתרנים ישראלים
קטגוריה:נגני קונטרבס
קטגוריה:תלמידי אריה ורדי
קטגוריה:בוגרי תלמה ילין
קטגוריה:בוגרי אוניברסיטת תל אביב: מוזיקה
קטגוריה:התזמורת הפילהרמונית הישראלית
קטגוריה:ישראלים שהיגרו לגרמניה
קטגוריה:פורבס 30Under30: ישראל
קטגוריה:משתתפי בראבו
קטגוריה:ישראלים שנולדו ב-1989
גאורג, דוכס סקסוניה-אלטנבורג

**גאורג, דוכס סקסוניה-אלטנבורג** (; 24 ביולי 1796 – 3 באוגוסט 1853) היה דוכס סקסוניה-אלטנבורג בין השנים 1848–1853.

## ביוגרפיה
גאורג נולד ב-24 ביולי 1796 בהילדבורגהאוזן שהשתייכה לדוכסות סקסוניה-הילדבורגהאוזן, לפרידריך, דוכס סקסוניה-הילדבורגהאוזן, ולשרלוטה גאורגינה, דוכסית מקלנבורג-שטרליץ, בתו של קרל השני, הדוכס הגדול של מקלנבורג-שטרליץ. בשנת 1814 לחם גאורג יחד עם אחיו יוזף נגד צרפת, כחלק מהצבא האוסטרי.

בשינויים שחלו במדינות תורינגיה לאחר מותו של פרידריך הרביעי, דוכס סקסוניה-גותה-אלטנבורג ללא יורשים, קיבל אביו פרידריך, דוכס סקסוניה-הילבורגהאוזן את אזור אלטנבורג, והפך לדוכס סקסוניה-אלטנבורג. בשנת 1834 מת אביו פרידריך, דוכס סקסוניה-אלטנבורג, ואחיו יוזף, דוכס סקסוניה-אלטנבורג עלה לשלטון במקומו. שלטונו של יוזף היה מאוד שמרני, ומשום כך נאלץ להתפטר במהלך מהפכות אביב העמים, וגאורג עלה לשלטון במקומו.

ב-3 באוגוסט 1853 מת גאורג בהומלשיין, ובנו ארנסט הראשון, דוכס סקסוניה-אלטנבורג עלה לשלטון במקומו.

## משפחתו
ב-7 באוקטובר 1825 התחתן גאורג עם מריה לואיזה, דוכסית מקלנבורג-שוורין, בתם של פרידריך לודוויג, נסיך הכתר של מקלנבורג-שוורין וילנה פבלובנה, הנסיכה הגדולה של רוסיה. לבני הזוג היו 3 ילדים:
* ארנסט הראשון, דוכס סקסוניה-אלטנבורג (1826–1908)
* אלברכט (1827–1835)
* מוריץ, נסיך סקסוניה-אלטנבורג (1829–1907)

## אילן יוחסין

## קישורים חיצוניים

* גאורג, דוכס סקסוניה-אלטנבורג
* 

קטגוריה:דוכסי סקסוניה-אלטנבורג
קטגוריה:גרמנים שנולדו ב-1796
קטגוריה:גרמנים שנפטרו ב-1853
מוכתר דיאקאבי

**מוכתר דיאקאבי** (בצרפתית: **Mouctar Diakhaby**; נולד ב-19 בדצמבר 1996 בוונדום שבצרפת) הוא כדורגלן צרפתי-גינאי המשחק בעמדת הבלם בקבוצת ולנסיה מליגת העל הספרדית ובנבחרת גינאה.

## קריירת מועדונים
דיאקאבי גדל במחלקות הנוער של USSR ורטו ושל נאנט, ובשנת 2013 הגיע למחלקת הנוער של אולימפיק ליון מליגת העל הצרפתית. בשנת 2014 החל דיאקאבי לשחק באולימפיק ליון ב', קבוצת המילואים של המועדון. ב-10 בספטמבר 2016 ערך דיאקאבי את הופעת הבכורה שלו בקבוצה הראשונה של המועדון, כששיחק 90 דקות בהפסד 1–3 לז'ירונדן דה בורדו במסגרת המחזור הרביעי בליגה. ב-18 באוקטובר ערך דיאקאבי את הופעת הבכורה שלו בליגת האלופות, כששיחק 90 דקות בהפסד 0–1 ליובנטוס במסגרת המחזור השלישי בשלב הבתים לעונת 2016/2017. דיאקאבי ערך שלוש הופעות בשלב הבתים, אולימפיק ליון נכשלה לשלב שמינית הגמר של המפעל, וסיימה שלישית, כשמקדימות אותה בבית יובנטוס וסביליה ואחריה נמצאת דינמו זאגרב. ב-30 בנובמבר הבקיע דיאקאבי את שער הבכורה שלו במועדון, שער בדקה ה-75 בניצחון 0–6 על נאנט במסגרת המחזור ה-15 בליגה.

ב-28 ביוני 2018 חתם דיאקבי בולנסיה לחמש שנים.
במרץ 2024 נפצע במהלך משחק של קבוצתו נגד ריאל מדריד בליגה הספרדית. דיאקבי סובל מפריקה מלאה של הברך לאחר שנפל על רגלו של אורליאן טשואמני במהלך אותו משחק.

## קריירה בינלאומית
ב-5 ביוני 2022 ערך את הופעת הבכורה שלו בנבחרת גינאה, בהפסד 1-0 לנבחרת מצרים במסגרת מוקדמות גביע אפריקה לאומות 2023. ב-27 בספטמבר 2022 הבקיע את שער הבכורה שלו בנבחרת, בהפסד 3-1 לנבחרת חוף השנהב במשחק ידידות.

נכלל בסגל נבחרת גינאה לטורניר גביע אפריקה לאומות 2023.

## קישורים חיצוניים

## הערות שוליים

קטגוריה:כדורגלנים צרפתים
קטגוריה:כדורגלנים גינאים
קטגוריה:בלמי כדורגל צרפתים
קטגוריה:בלמי כדורגל גינאים
קטגוריה:כדורגלני אולימפיק ליון
קטגוריה:כדורגלני ולנסיה
קטגוריה:צרפתים ממוצא גינאי
קטגוריה:כדורגלני נבחרת גינאה
קטגוריה:כדורגלני גביע אפריקה לאומות 2023
קטגוריה:ספורטאים צרפתים בספרד
קטגוריה:ספורטאים זרים בספרד
קטגוריה:צרפתים שנולדו ב-1996
קטגוריה:גינאים שנולדו ב-1996